钦定古今图书集成/理学汇编/学行典/第253卷 > 杨大同
## 钦定古今图书集成/理学汇编/学行典/第253卷 > 杨大同

按《处州府志》：“杨大同，松阳人。素业贾，寓武林邸舍。忽
闻邻哭甚哀，询之，乃王尉失囚获罪，鬻女以赎，故相
泣别。大同遂出赀以贷尉。他日，大同婿遂昌郑克宽
登进士，调鄂州监酒。时鄂州即王尉也。克宽以公过
候门，守觉其乡语类栝，问曰：‘识杨大同乎’？曰：‘妻父也’。
守曰：‘尚在否’？曰：‘卒矣，惟妻母见留此’。守曰：‘汝为我迎
杨媪来’。”至则坐媪于堂，率子女罗拜于下，以母事之，
因语其故，置克宽于幕以荐之。